b'\n_START_ARTICLE_\nHarry Gullichsen\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nH\xc3\xa4nen is\xc3\xa4ns\xc3\xa4 oli pitk\xc3\xa4\xc3\xa4n Ab W. Gutzeit & Co:n p\xc3\xa4\xc3\xa4johtajana toiminut norjalaissyntyinen Alexander Gullichsen. My\xc3\xb6s Harry Gullichsen ty\xc3\xb6skenteli aluksi yrityksess\xc3\xa4, kunnes vuonna 1926 siirtyi A. Ahlstr\xc3\xb6m Osakeyhti\xc3\xb6n palvelukseen. Hein\xc3\xa4kuussa 1928 h\xc3\xa4n avioitui yhti\xc3\xb6n johtajan Walter Ahlstr\xc3\xb6min tytt\xc3\xa4ren Mairen kanssa. Ahlstr\xc3\xb6min kuoltua vuonna 1931 valittiin Gullichsen seuraavana vuonna yhti\xc3\xb6n p\xc3\xa4\xc3\xa4johtajaksi. _NEWLINE_H\xc3\xa4net tunnettiin muun muassa hyvist\xc3\xa4 neuvottelu- ja sovittelutaidoistaan. Esimerkiksi Gullichsenin vuonna 1940 K.-A. Fagerholmin ja Eero A. Wuoren kanssa k\xc3\xa4ym\xc3\xa4t keskustelut auttoivat merkitt\xc3\xa4v\xc3\xa4sti ns. tammikuun kihlauksen syntyyn._NEWLINE_Harry Gullichsen oli yhdess\xc3\xa4 puolisonsa Mairen kanssa suuri taiteen ja arkkitehtuurin yst\xc3\xa4v\xc3\xa4. H\xc3\xa4nen pitk\xc3\xa4aikainen yhteisty\xc3\xb6kumppaninsa oli arkkitehti Alvar Aalto, joka suunnitteli Ahlstr\xc3\xb6m-yhti\xc3\xb6ille useita kohteita eri puolille maata. Merkitt\xc3\xa4vin niist\xc3\xa4 on vuonna 1939 Noormarkkuun valmistunut pariskunnan kotitalo Villa Mairea. Sit\xc3\xa4 pidet\xc3\xa4\xc3\xa4n yhten\xc3\xa4 Aallon merkitt\xc3\xa4vimmist\xc3\xa4 luomuksista ja se on my\xc3\xb6s kansainv\xc3\xa4lisesti tunnetuimpia arkkitehtuurikohteita Suomessa. Aalto suunnitteli Gullichsenin ehdotuksesta my\xc3\xb6s muun muassa Sunilan sellutehtaan Kotkaan sek\xc3\xa4 laati vuonna 1942 Kokem\xc3\xa4enjoenlaakson aluesuunnitelman, joka oli Suomen ensimm\xc3\xa4inen seutukaava._NEWLINE_Syd\xc3\xa4nvaivoista k\xc3\xa4rsinyt Gullichsen kuoli syd\xc3\xa4nkohtaukseen 51-vuotiaana. H\xc3\xa4nen lapsiaan ovat Harriet Gullichsen, arkkitehti Kristian Gullichsen, emeritusprofessori Johan Gullichsen sek\xc3\xa4 filosofi ja Uppsalan yliopiston entinen professori Lilli Alanen. Kristian Gullichsenin poika on kuvataiteilija ja muusikko Alvar Gullichsen.'